Drie in hof ná Jeffreysbaai-man se moordJohan Marais (Foto: Johan Marais, Facebook) Drie persone wat beskuldig word van die moord op Johan Marais (62) van Jeffreysbaai, het Maandag in die Humansdorp-landdroshof verskyn. Viwe Dabhoyi (37), Sibusiso Doyi (26) en Khayalethu Dyindyolo (25) bly in aanhouding. Marais het Saterdag, omstreeks 02:20 by sy huis in Silver Treeweg in Jeffreysbaai ŉ geraas gehoor en gaan ondersoek instel, het kapt. Gerda Swart, woordvoerder van die polisie, gesê. “Onbekende persone het hom oorval en skote is gevuur. Marais is noodlottig gewond.” Die aanvallers het te voet van die toneel weggevlug en die polisie in Jeffreysbaai is dadelik in kennis gestel. “Gemeenskapslede het verdagte persone in hul erwe opgemerk en dit aangemeld. Die polisie het dadelik ondersoek ingestel en die eerste man is in hegtenis geneem. Nog twee persone is in Oceanview in Jeffreysbaai in hegtenis geneem,” het Swart bygevoeg. Die drie persone is ure ná die moord in hegtenis geneem. Die mans moet op 28 Augustus weer in die hof verskyn op aanklagte wat strek van huisbraak en diefstal tot moord. Die ondersoek duur voort. Marais was stigterslid en voorsitter van die Jeffreys Bay Classic Car Club.